Hare en kanker-behandeling | rooi rose Hare en kanker-behandeling | rooi rose
Om jou hare tydens kankerbehandeling te verloor, kan baie traumaties wees. Hier is raad sodat jy kan weet wat om te verwag en tot ’n mate beheer kan neem. Deur Suzanne Kotzé. Foto Greatstock/progressman/Shutterstock
As jou kankerbehandeling haarverlies veroorsaak, sal jou hare (ook die op jou lyf), twee tot vier weke ná behandeling begin uitval. Dit kan vining of geleidelik gebeur en jou kopvel kan ook teer voel. Jy kan niks daaraan doen nie, maar jy kan jou daarop voorberei, en frustrasie en angs daaroor beperk.
Moenie jou hare permanent golf, kleur of bleik nie; dit beskadig jou hare. Laat jou hare self droog word en vermy stileertoestelle soos haarysters, krultange en warm rollers.
Oorweeg dit om jou hare te sny. Kort hare lyk voller as lang hare, en haarverlies wys minder. Dit maak ook die oorgang na geen hare minder angswekkend. As jou hare begin uitval, sal dit minder sigbaar wees wanneer jou hare kort is.
Dit is een aspek waaroor jy beheer het. Besluit of jy ’n pruik gaan dra, ’n serp om jou kop gaan bind, of niks gaan doen nie. Vra jou dokter om vir jou ’n voorskrif vir ’n pruik te gee, want sommige mediese fondse kan help om die koste te dek.
Werk saggies met jou oorblywende hare.
Gebruik ’n sagte borsel.
Was jou hare slegs wanneer nodig.
Gebruik sagte sjampoe soos Philip Kingsley No Scent Colour Shampoo & Conditioner. Dit bevat geen kleur, parfuum of sulfate nie.
Oorweeg dit om jou hare te skeer as jou kopvel geïrriteerd of seer is. Dit kan jou minder verleë laat voel oor haarverlies.
Beskerm jou kopvel. Uitermatige hitte of koue kan ’n sensitiewe kopvel irriteer, en met min of geen hare sal jy gouer koud kry. Daarby kan jou kopvel selsf in die winter deur die son gebrand word. Gebruik elke dag sonroom.
As jy ’n pruik dra, haal dit snags en self deur die dag af sodat jou kopvel kan asemhaal.
’n Sy-kussingsloop is sag en gemaklik as jou kopvel teer is.
Wig Library by Watt Hairdresser and Barber leen ’n pruik vir mense wat behandeling vir kanker kry. Hulle help jou ook om pruike te kies. Dit is ’n gratis diens en jy hoef nie ’n klant by hul salon te wees nie. Skakel hulle by 011 482 6111.
As jy jou haarwasroetine mis, probeer Charmain van Schalkwyk, nasionale werkswinkelkoördineerder van Look Good Feel Better (LGFB) se raad: Maseer jou kop met natuurlike olies; dit sal nie net jou kopvel laat beter voel nie, maar kan ook help om ’n gesonde omgewing vir die groei van nuwe hare te skep.
Was jou kopvel met ’n sagte gesigwas. Vermy produkte vir aknee, dit is te skerp vir teer ’n kopvel.
Wees geduldig, jou nuwe hare sal waarskynlik stadig teruggroei. Dit kan anders as voorheen lyk; dalk krullerig of grys, maar namate ou haarselle herstel, kan dit weer verander.
Jou eerste nuwe hare sal baie makliker breek. Vermy voorlopig stileerprodukte, hittetoestelle en kleur- en bleikmiddel, tot jou hare behoorlik en sterk uitgegroei het.